CELEX: 
Language: lv
Date: 2021-04-21 00:00:00
Title: KOMISIJAS DELEĢĒTĀ REGULA (ES) …/.. ar ko Deleģēto regulu (ES) 2017/565 groza attiecībā uz ilgtspējas faktoru, risku un vēlmju integrēšanu konkrētās ieguldījumu brokeru sabiedrību organizatoriskajās prasībās un darbības nosacījumos

PASKAIDROJUMA RAKSTS
            
            
               1.DELEĢĒTĀ AKTA KONTEKSTS
            
            
               Šī regula ir daļa no plašākas Komisijas iniciatīvas par ilgtspējīgu attīstību. Tā veido pamatu ES regulējumam, kurā finanšu sistēmas centrā ir ilgtspējas apsvērumi, lai atbalstītu Eiropas ekonomikas pāreju uz videi nekaitīgāku, noturīgāku un aprites sistēmu saskaņā ar Eiropas zaļā kursa
                  1
                mērķiem.
            
            
               Pēc tam, kad 2016. gadā tika pieņemts Parīzes nolīgums par klimata pārmaiņām un Apvienoto Nāciju Organizācijas Ilgtspējīgas attīstības mērķu (IAM) programma 2030. gadam, Komisija Rīcības plānā: ilgtspējīgas izaugsmes finansēšana
                  2
                paziņoja par nodomu iekļaut ilgtspēju finanšu konsultāciju sniegšanā un precizēt ilgtspējas iekļaušanu tā dēvētajos fiduciārajos pienākumos nozaru tiesību aktos. Paziņojumā Eiropas zaļais kurss apliecināts, ka vajadzīgi ilgtermiņa signāli, lai finanšu un kapitāla plūsmas virzītu uz zaļajām investīcijām un novērstu aktīvu kļūšanu par balastu. Šī deleģētā regula veicinās šā konkrētā mērķa sasniegšanu.
            
            
               Ar Komisijas Deleģēto regulu (ES) 2017/565
                  3
                papildina Eiropas Parlamenta un Padomes Direktīvu 2014/65/ES
                  4
                (FITD II), sīkāk precizējot organizatoriskās prasības un darbības nosacījumus ieguldījumu brokeru sabiedrībām. Ar šo regulu groza Deleģēto regulu (ES) 2017/565 divos veidos: 
            
            
               Pirmkārt, ar to integrē klienta vēlmes ilgtspējas jomā kā papildinājumu piemērotības novērtējumam. Saskaņā ar spēkā esošo FITD II regulējumu sabiedrībām, kas sniedz ieguldījumu konsultācijas un pārvalda vērtspapīru portfeļus, ir jāiegūst vajadzīgā informācija par klienta zināšanām un pieredzi ieguldījumu jomā, viņu spēju segt zaudējumus, un mērķus, tostarp klienta riska toleranci, lai sabiedrība varētu sniegt pakalpojumus un produktus, kas ir piemēroti klientam (piemērotības novērtējums). Informācija par klientu ieguldījumu mērķiem ietver informāciju par termiņu, uz kādu klienti vēlas turēt ieguldījumu, viņu izvēli saistībā ar riska uzņemšanos, riska profilu un ieguldījuma nolūkiem. Tomēr informācija par ieguldījumu mērķiem parasti attiecas uz finanšu mērķiem, savukārt citi klienta nefinanšu mērķi, piemēram, vēlmes ilgtspējas jomā, parasti netiek aplūkotas. Esošajos piemērotības novērtējumos parasti nav iekļauti jautājumi par klientu vēlmēm ilgtspējas jomā, bet lielākā daļa klientu paši nepaustu šādas vēlmes. Tādēļ ieguldījumu brokeru sabiedrības atlases procesā varētu pienācīgāk ņemt vērā ilgtspējas faktorus.
            
            
               Eiropas Parlamenta un Padomes Regulā (ES) 2019/2088 (SFDR) 
                  5
                ir noteikts, ka finanšu produkta dokumentācijā jāapraksta, kā tiks sasniegs vai ir sasniegts tajā noteiktais ilgtspējas vai ilgtspējas vērienīguma līmenis. Tā kā tas nav marķēšanas režīms, varētu aprakstīt dažādus ar ilgtspēju saistītus mērķus. Lai gan SFDR 9. pantā minētajiem finanšu produktiem ir jāsasniedz ilgtspējīgu ieguldījumu mērķis, neradot būtisku kaitējumu, kā minēts SFDR 2. panta 17. punktā, finanšu produktos, uz kuriem attiecas SFDR 8. pants, varētu būt integrētas dažādas stratēģijas, iekļaujot arī tās, kurām, neraugoties uz apgalvojumiem par vides, sociālajiem un pārvaldības (VSP) mērķiem un sociāli atbildīgu ieguldījumu (SRI) vai ilgtspējas orientāciju, varētu trūkt ar ilgtspēju saistīta būtiskuma. Ņemot vērā minēto un FITD II, SFDR un Eiropas Parlamenta un Padomes Regulas (ES) 2020/852
                  6
               
                  7
                (taksonomijas regula) atšķirīgo produktu klāstu, šis regulas projekts nodrošina, ka finanšu instrumenti, kuriem ir zināma ar ilgtspēju saistīta būtiskuma pakāpe, ir atbilstīgi, lai tos ieteiktu klientiem vai potenciālajiem klientiem, kuri pauž skaidras vēlmes ilgtspējas jomā. Līdz ar to vēlmes ilgtspējas jomā aptver finanšu instrumentus, kas vismaz zināmā mērā tiek ieguldīti taksonomijai atbilstošās darbībās saskaņā ar taksonomijas regulu vai ilgtspējīgos ieguldījumos, kā definēts SFDR 2. panta 17. punktā, kas arī aptver taksonomijai atbilstošas darbības, vai kas ņem vērā ieguldījumu negatīvo ārējo ietekmi uz vidi vai sabiedrību saistībā ar svarīgāko negatīvo ietekmi uz ilgtspēju. Noteikumi par vēlmēm ilgtspējas jomā atbalsta un stiprina politikas mērķi samazināt zaļmaldināšanas un maldinošas pārdošanas gadījumus un iedrošina finanšu sistēmas pāreju, lai tā patiesi atbalstītu uzņēmumus to pārejas procesā uz ilgtspēju, kā arī turpinātu atbalstīt uzņēmumus, kas jau ir ilgtspējīgi.
            
            
               Noteikumi par vēlmēm ilgtspējas jomā nodrošina konsekvenci ar SFDR un Taksonomijas regulu un ievērojami stiprina ar ilgtspēju saistītās informācijas atklāšanas efektivitāti saskaņā ar minētajām regulām. Taksonomijas regulā ir prasīts atklāt pakāpi, kādā ieguldījumi ir saskaņoti ar ES taksonomiju. 
            
            
               No operatīvā viedokļa nolūkā atvieglot iekšējos procesus un jo īpaši ieteikumu izstrādi klientiem vai potenciālajiem klientiem, pamatojoties uz finanšu instrumentu iepriekšējo analīzi, ieguldījumu brokeru sabiedrības varētu iepriekš ierindot un sagrupēt finanšu instrumentus saskaņā ar daļu, kas ieguldīta saimnieciskajās darbībās, kuras uzskatāmas par ekoloģiski ilgtspējīgām, ilgtspējīgu ieguldījumu daļu vai svarīgākās negatīvās ietekmes apsvērumiem, piemēram, svarīgākās nelabvēlīgās ietekmes kategorijas, saistību veidi un kvalitatīvie vai kvantitatīvie rādītāji. Tā kā ieguldījumi, ko veic ar finanšu instrumentiem, var radīt atšķirīgu svarīgāko negatīvo ietekmi uz ilgtspējas faktoriem, ieguldījumu brokeru sabiedrībām būtu jāizskaidro klientiem vai potenciālajiem klientiem, ka elementi, kuri apliecina, ka ir ņemta vērā svarīgākā negatīvā ietekme uz ilgtspējas faktoriem, varētu būt svarīgi dažādos vides, sociālajos, nodarbinātības vai pārvaldības jautājumos, tiem būtu jāļauj pierādīt, ka tiek ņemta vērā svarīgākā negatīvā ietekme un apņemšanās laika gaitā to novērst, un tos varētu atspoguļot kvalitatīvi vai kvantitatīvi rādītāji, tostarp, bet ne tikai tie, kas ir saskaņā ar SFDR.
            
            
               Otrkārt, ar šo regulu ilgtspējas riski tiek iekļauti organizatoriskajās prasībās. Šī daļa par ilgtspējas risku ir balstīta uz Eiropas Vērtspapīru un tirgu iestādes (EVTI) galīgo ziņojumu par tehniskajām konsultācijām
                  8
               . Tehniskajās konsultācijās secināts, ka ir vajadzīgi papildu precizējumi attiecībā uz ilgtspējas risku un ilgtspējas faktoru integrēšanu Deleģētajā regulā (ES) 2017/565 un Komisijas Deleģētajā direktīvā 2017/593
                  9
               , un paredzēti konkrēti noteikumi šajā sakarā. 
            
            
               Šī regula un citi nozares deleģētie akti, ar ko pieņem noteikumus par fiduciārajiem pienākumiem un kuri tika pieņemti paralēli, pastiprina arī SFDR, Eiropas Parlamenta un Padomes Regulu (ES) 2019/2089
                  10
                un Taksonomijas regulu. Ar minētajiem noteikumiem ilgtspējas apsvērumus konsekventi integrē ieguldījumu, konsultāciju un informācijas atklāšanas procesos dažādās nozarēs. Tie nostiprina vides, sociālos un pārvaldības (ilgtspējas) apsvērumus finanšu sistēmas centrā, lai palīdzētu pārveidot Eiropas ekonomiku par videi nekaitīgāku, mazoglekļa, noturīgāku, resursu ziņā efektīvāku un aprites sistēmu.
            
            
               Šī regula ir balstīta uz FITD II 16. pantā, 24. panta 13. punktā un 25. panta 8. punktā noteikto pilnvarojumu.
            
            
               2.PIRMS AKTA PIEŅEMŠANAS NOTIKUSĪ APSPRIEŠANA
            
            
               Komisija 2016. gada decembrī izveidoja augsta līmeņa ekspertu grupu (ALEG) ilgtspējīga finansējuma jautājumos, lai ar ieteikumiem palīdzētu izstrādāt ES stratēģiju ilgtspējīga finansējuma jomā. 2017. gada jūlija vidū ALEG publicēja starpposma ziņojumu “Eiropas ekonomikas ilgtspējīgas izaugsmes finansēšana” un nāca klajā ar savu galīgo ziņojumu ieinteresētām personām paredzētā pasākumā 2017. gada 18. jūlijā, un pēc tam tika veikta aptauja.
            
            
               Atsauksmju pārskatā, kas tika publicēts kopā ar ALEG galīgo ziņojumu par Eiropas ekonomikas ilgtspējīgas izaugsmes finansēšanu 2018. gada 31. janvārī, ir apkopotas respondentu atbildes. Savā galīgajā ziņojumā ALEG iesaka “pieprasīt ieguldījumu konsultantiem, lai, sniedzot ikdienas finanšu konsultācijas, tie jautātu par privāto ieguldītāju vēlmēm attiecībā uz to ieguldījumu ilgtspējīgu ietekmi, un tās ņemtu vērā”. Tā arī ieteica “apspriest ilgtermiņa un ilgtspējas risku novēršanas pārvaldību”.
            
            
               Komisija 2018. gada martā nosūtīja mērķvirzītu anketu par vides, sociālo un pārvaldības apsvērumu iekļaušanu piemērotības novērtējumā. Apspriešanas rezultāti liecināja, ka tikai neliela daļa klientu aktīvi interesējas par ilgtspējas jautājumiem konsultāciju procesā. Daži no iemesliem ir šādi: i) pieejamā informācija par finanšu instrumentiem, kas saistīti ar ilgtspēju, nav pārredzama; ii) esošajos dokumentos zaļmaldināšanas risks ir augsts; un iii) trūkst izglītības par tās ietekmi uz risku un rezultativitāti. Šķiet, ka tikai retos gadījumos klienti sistemātiski interesējas par ilgtspējas jautājumiem konsultācijas procesa laikā. 
            
            
               Turklāt laikposmā no 2018. gada 24. maija līdz 21. jūnijam deleģētās regulas projekts, ar ko groza piemērotības novērtējumu, tika publicēts atsauksmju sniegšanai saskaņā ar labāka regulējuma pamatnostādnēm. Komisija saņēma 51 atbildi saistībā ar šo deleģēto regulu, ar ko groza Regulu (ES) 2017/565. Ieinteresētās personas no dažādām vidēm (piemēram, NVO, finanšu nozares asociācijas, publiskās struktūras)
                  11
                sniedza komentārus par dažādiem šīs deleģētās regulas aspektiem. Kaut arī kopumā tika pausts spēcīgs atbalsts tam, lai ieguldījumu procesā pastiprinātu koncentrēšanos uz nefinanšu mērķiem, dažas ieinteresētās personas nevēlējās mainīt savus nesen īstenotos procesus, kuru pamatā ir FITD II. Kā aprakstīts iepriekš, Komisija ir ne tikai pārliecināta par to, ka ir steidzami jāvirzās uz priekšu saistībā ar tās ilgtspējīga finansējuma rīcības plānu, bet arī uzskata, ka nesen ieviestā atsauce uz SFDR, kas ierosināta šā deleģētā akta piemērošanai (12 mēnešus pēc stāšanās spēkā), nodrošina pietiekamu elastību.
            
            
               Attiecībā uz dažiem piemērotības novērtēšanas procesa mērķiem Komisija iekļāva dažus grozījumus, lai varētu veikt nepieciešamo nošķiršanu starp ieguldījumu mērķiem, no vienas puses, un vēlmēm ilgtspējas jomā, no otras puses. Šī nošķiršana ir svarīga, lai izvairītos no maldinošas pārdošanas. Ilgtspējas faktoriem nevajadzētu būt svarīgākiem pār klienta personīgo ieguldījumu mērķi. Tādēļ vēlmes ilgtspējas jomā piemērotības procesā būtu jāapspriež tikai tad, kad ir noteikts klienta ieguldījumu mērķis. Noteikumu par vēlmēm ilgtspējas jomā mērķis ir uzlabot potenciālo klientu vai klientu informētību par finanšu instrumentu pieejamību ar ilgtspējas mērķi. Ņemot vērā noteikumus par vēlmēm ilgtspējas jomā, finanšu instrumenti, kuriem ir atšķirīgi ar ilgtspēju saistīti mērķi, nebūs jāpielāgo. Minētie finanšu instrumenti gūs labumu no vēlmju ilgtspējas jomā režīma vai joprojām būs ieteicami, bet nevis kā finanšu instrumenti, kas atbilst klienta vai potenciālā klienta vēlmēm ilgtspējas jomā, kā definēts šajā regulā. Darbības ziņā finanšu instrumentu ilgtspējas iezīmes būtu jāizklāsta pārredzamā veidā, kas ļauj ieguldījumu brokeru sabiedrībām iesaistīties dialogā ar klientiem vai potenciālajiem klientiem, lai gūtu pietiekami detalizētu izpratni par klientu individuālajām vēlmēm ilgtspējas jomā. Lai novērstu klientu pazaudēšanu, esošajiem klientiem, kam ilgtspējas piemērotības novērtējums jau ir veikts, ieguldījumu brokeru sabiedrībām vajadzētu būt iespējai identificēt klienta individuālās vēlmes ilgtspējas jomā nākamajā periodiskajā piemērotības novērtējuma atjauninājumā.
            
            
               Noteikumi par vēlmēm ilgtspējas jomā stiprina ES taksonomijas izmantošanu ilgtspējīgām darbībām, t.i., saimnieciskajām darbībām, kuras kvalificējamas kā ekoloģiski ilgtspējīgas saskaņā ar Taksonomijas regulas 3. pantu un ilgtspējīgu ieguldījumu veikšanu, kā definēts SFDR 2. panta 17. punktā, un ietver arī ieguldījumus iepriekš minētajās saimnieciskajās darbībās, kas kvalificējamas kā ekoloģiski ilgtspējīgas. Minētie noteikumi arī stimulē ieteikumu par finanšu instrumentiem, kuros ņemta vērā un samazināta šo ieguldījumu būtiskā negatīvā ārējā ietekme, tas ir, svarīgākā negatīvā ietekme.
            
         
         
            
               Komisija lūdza EVTI sniegt tehniskas konsultācijas par iespējamiem grozījumiem deleģētajos aktos, kas jāpieņem saskaņā ar FITD II, attiecībā uz ilgtspējas risku un ilgtspējas faktoru integrēšanu tādās jomās kā organizatoriskās prasības, darbības apstākļi, riska pārvaldība un mērķa tirgus novērtējums.
            
            
               EVTI 2019. gada 30. aprīlī publicēja “Galīgo ziņojumu par ilgtspējas risku un faktoru integrēšanu FITD II”. Konsultācijās tika ņemti vērā viedokļi, ko ieinteresētās personas pauda sabiedriskajā apspriešanā laikposmā no 2018. gada 19. decembra līdz 2019. gada 19. februārim. Tajā ietverta izmaksu un ieguvumu analīze. Turklāt EVTI 2019. gada 4. februārī rīkoja atklātu uzklausīšanu, lai iegūtu papildu atsauksmes. Notika arī apspriešanās ar Vērtspapīru un tirgu nozares ieinteresēto personu grupu.
            
            
               Saskaņā ar labāka regulējuma principiem šis priekšlikuma projekts tika publicēts otrajai apspriešanai no 2020. gada 8. jūnija līdz 6. jūlijam. Pēc saņemto atsauksmju pienācīgas izskatīšanas tekstā tika ieviesti papildu grozījumi. 
            
            
               Šajā ziņojumā aplūkota ilgtspējas risku un ilgtspējas faktoru iekļaušana ieguldījumu brokeru sabiedrību organizatoriskajās prasībās un produktu pārvaldības un pārraudzības struktūrās. EVTI sagatavotie un publiski apspriestie ieteikumi par organizatoriskajām prasībām tika integrēti šajā deleģētajā regulā.
            
            
               3.DELEĢĒTĀ AKTA JURIDISKIE ASPEKTI
            
            
               Šīs regulas juridiskais pamats ir noteikts Direktīvas 2014/65/ES 16. panta 12. punktā, 24. panta 13. punktā un 25. panta 8. punktā.
            
            
               Šī regula ietver šādus grozījumus Regulā (ES) 2017/565.
            
            
               Šīs regulas 1. panta mērķis ir precizēt, ka ieguldījumu brokeru sabiedrībām, kas sniedz finanšu konsultācijas un vērtspapīru portfeļa pārvaldību, būtu jāveic obligāts novērtējums attiecībām uz savu klientu vai potenciālo klientu vēlmēm ilgtspējas jomā. Šīm ieguldījumu brokeru sabiedrībām minētās vēlmes ilgtspējas jomā būtu jāņem vērā finanšu instrumentu atlases procesā, kurus iesaka minētajiem klientiem. Trim finanšu instrumentu kategorijām vajadzētu būt daļai no vēlmēm ilgtspējas jomā, proti, finanšu instrumentiem, ar kuriem īsteno ilgtspējīgu ieguldījumu minimālo daļu saimnieciskajās darbībās, kuras kvalificējamas kā ekoloģiski ilgtspējīgas saskaņā ar Taksonomijas regulas 3. pantu, vai finanšu instrumentiem, ar kuriem nodrošina ilgtspējīgu ieguldījumu minimālo daļu, kā definēts SFDR 2. panta 17. punktā, ja minimālo īpatsvaru nosaka klients vai potenciālais klients. Trešā finanšu instrumentu kategorija, kas var pretendēt uz individuālām vēlmēm ilgtspējas jomā ir finanšu instrumenti, kuros ņemta vērā svarīgākā negatīvā ietekme uz ilgtspējas faktoriem, klientam vai potenciālajam klientam nosakot elementus, kuri apliecina, ka šī negatīvā ietekme ir ņemta vērā.
            
            
               Tā kā, no vienas puses, FITD II un, no otras puses, SFDR un Taksonomijas regulas produktu tvērums ir atšķirīgs, vēlmes ilgtspējas jomā attiecas ne tikai uz finanšu produktiem SFDR un Taksonomijas regulas nozīmē, bet gan ir balstītas uz regulā minētajiem jēdzieniem, kas saistīti ar ilgtspēju. Tas ļauj ieguldījumu brokeru sabiedrībām ieteikt ne tikai ieguldījumu fondus, bet arī citus attiecīgus finanšu instrumentus.
            
            
               Piemēram, “finanšu instrumenti, kuru mērķis ir panākt minimālo daļu ilgtspējīgos ieguldījumos” vienmēr ietver SFDR 9. pantā minētos finanšu produktus un SFDR 8. pantā minētos finanšu produktus, ja ar šādiem finanšu produktiem vismaz zināmā apjomā veic ilgtspējīgus ieguldījumus. Šo minimālo apjomu nosaka klienti vai potenciālie klienti, tādējādi noteikumos par vēlmēm ilgtspējas jomā pilnībā tiek ņemti vērā ar ilgtspēju saistītie mērķi. Citi piemēri ietver finanšu instrumentus ar vides vai sociālajām iezīmēm, kas cita starpā ir balstīti uz izslēgšanas stratēģiju un uz kuriem varētu attiekties vēlmes ilgtspējas jomā, ja ar tiem vismaz zināmā mērā veic ilgtspējīgus ieguldījumus vai pierāda, ka svarīgākā nelabvēlīgā ietekme tiek ņemta vērā un risināta vai mazināta saskaņā ar minimālo ieguldījumu daļām vai elementiem, kas apliecina, ka tiek ņemta vērā attiecīgi svarīgākā negatīvā ietekme uz ilgtspējas faktoriem, kā to noteicis klients vai potenciālais klients. Tas nozīmē arī to, ka finanšu instrumenti, kas veicina vides vai sociālos raksturlielumus bez ilgtspējīgu ieguldījumu daļas vai bez taksonomijas prasībām atbilstošās darbībās veiktu ieguldījumu daļas vai kuros tie neņem vērā svarīgāko negatīvo ietekmi, nebūs atbilstīgi, lai tos ieteiktu klientiem vai potenciālajiem klientiem, pamatojoties uz to individuālajām vēlmēm ilgtspējas jomā. Tomēr šādus finanšu instrumentus joprojām var ieteikt piemērotības pārbaudē, bet ne kā finanšu instrumentus, kas atbilst individuālajām vēlmēm ilgtspējas jomā. 
            
            
               Turklāt tajā paredzēts, ka ieguldījumu brokeru sabiedrībām ir jāsagatavo ziņojums klientam, kurā paskaidrots, kā šis ieteikums klientam atbilst viņa ieguldījumu mērķiem, riska profilam, zaudējumu segšanas spējai un vēlmēm ilgtspējas jomā (ex post informācijas izpaušana).
            
            
               Turklāt 1. pantā noteikts, ka ieguldījumu brokeru sabiedrībām, izpildot organizatoriskās prasības, jāņem vērā ilgtspējas riski vai nu kvalitatīvi, vai kvantitatīvi, un ilgtspējas risks jāintegrē riska pārvaldības politikā. 
            
            
               Visbeidzot, regulas 2. pantā ir noteikts šīs regulas piemērošanas datums, tostarp 12 mēnešu pārejas periods. 
            
            
               KOMISIJAS DELEĢĒTĀ REGULA (ES) …/..
            
            
               (21.4.2021),
            
            
               ar ko Deleģēto regulu (ES) 2017/565 groza attiecībā uz ilgtspējas faktoru, risku un vēlmju integrēšanu konkrētās ieguldījumu brokeru sabiedrību organizatoriskajās prasībās un darbības nosacījumos
            
            
               (Dokuments attiecas uz EEZ)
            
            
               EIROPAS KOMISIJA,
            
            
               ņemot vērā Līgumu par Eiropas Savienības darbību,
            
            
               ņemot vērā Eiropas Parlamenta un Padomes Direktīvu 2014/65/ES (2014. gada 15. maijs) par finanšu instrumentu tirgiem un ar ko groza Direktīvu 2002/92/EK un Direktīvu 2011/61/ES
                  12
                un jo īpaši tās 16. panta 12. punktu, 24. panta 13. punktu un 25. panta 8. punktu,
            
         
         
            
               tā kā:
            
            
               (1)Pārejai uz mazoglekļa, ilgtspējīgāku, resursu ziņā efektīvāku aprites ekonomiku saskaņā ar ilgtspējīgas attīstības mērķiem ir būtiska nozīme, lai nodrošinātu Savienības ekonomikas ilgtermiņa konkurētspēju. Savienība 2016. gadā noslēdza Parīzes nolīgumu
                  13
               . Parīzes nolīguma 2. panta 1. punkta c) apakšpunktā ir noteikts mērķis stiprināt reakciju uz klimata pārmaiņām, cita starpā pieskaņojot finanšu plūsmas izvirzītajam kursam uz mazākām siltumnīcefekta gāzu emisijām un klimatnoturīgu attīstību.
            
            
               (2)Atzīstot šo problēmu, Komisija 2019. gada decembrī nāca klajā ar Eiropas zaļo kursu
                  14
               . Eiropas zaļais kurss ir jauna izaugsmes stratēģija, kas tiecas Savienību pārveidot par taisnīgu un pārticīgu sabiedrību ar mūsdienīgu, resursefektīvu un konkurētspējīgu ekonomiku, kurā siltumnīcefekta gāzu neto emisijas no 2050. gada samazinātos līdz nullei un ekonomiskā izaugsme būtu atsaistīta no resursu patēriņa. Lai sasniegtu šo mērķi, ieguldītājiem jādod skaidri signāli attiecībā uz viņu ieguldījumiem, lai novērstu aktīvu kļūšanu par balastu un piesaistītu ilgtspējīgu finansējumu.
            
            
               (3)Komisija 2018. gada martā publicēja rīcības plānu “Ilgtspējīgas izaugsmes finansēšana”
                  15
               , ar ko izveido vērienīgu un visaptverošu stratēģiju attiecībā uz ilgtspējīgu finansējumu. Viens no rīcības plānā minētajiem mērķiem ir pārorientēt kapitāla plūsmas uz ilgtspējīgākiem ieguldījumiem, lai panāktu ilgtspējīgu un iekļaujošu izaugsmi. Ietekmes novērtējums, kas bija pamatā turpmākajām likumdošanas iniciatīvām, kuras tika publicētas 2018. gada maijā
                  16
               , parādīja nepieciešamību precizēt, ka ieguldījumu brokeru sabiedrībām būtu jāņem vērā ilgtspējas faktori, pildot savus pienākumus pret klientiem un potenciālajiem klientiem. Tāpēc ieguldījumu brokeru sabiedrībām būtu pastāvīgi jāņem vērā ne tikai visi attiecīgie finanšu riski, bet arī visi attiecīgie ilgtspējas riski, kā minēts Eiropas Parlamenta un Padomes Regulā (ES) 2019/2088
                  17
               , kuri, ja tādi rodas, varētu radīt faktisku vai iespējamu būtisku negatīvu ietekmi uz ieguldījuma vērtību. Komisijas Deleģētajā regulā (ES) 2017/565 nav skaidras atsauces uz ilgtspējas riskiem. Šā iemesla dēļ un lai nodrošinātu, ka iekšējās procedūras un organizatoriskie pasākumi tiek pienācīgi īstenoti un ievēroti, ir jāprecizē, ka ieguldījumu brokeru sabiedrību procesiem, sistēmām un iekšējai kontrolei būtu jāatspoguļo ilgtspējas riski un ka minēto risku analīzei ir nepieciešamas tehniskās spējas un zināšanas.
            
            
               (4)Lai saglabātu augstus ieguldītāju aizsardzības standartus, ieguldījumu brokeru sabiedrībām, nosakot interešu konfliktu veidus, kuru pastāvēšana var kaitēt klienta vai potenciālā klienta interesēm, būtu jāietver tie interešu konfliktu veidi, kas izriet no klienta vēlmju ilgtspējas jomā integrācijas. Esošajiem klientiem, attiecībā uz kuriem jau ir veikts piemērotības novērtējums, ieguldījumu brokeru sabiedrībām vajadzētu būt iespējai noteikt klienta individuālās vēlmes ilgtspējas jomā nākamajā periodiskajā pašreizējā piemērotības novērtējuma atjauninājumā.
            
            
               (5)Ieguldījumu brokeru sabiedrībām, kas sniedz ieguldījumu konsultācijas un portfeļa pārvaldību, vajadzētu būt iespējai ieteikt saviem klientiem un potenciālajiem klientiem piemērotus finanšu instrumentus, un tāpēc tām vajadzētu būt iespējai uzdot jautājumus, lai noteiktu klienta individuālās vēlmes ilgtspējas jomā. Saskaņā ar ieguldījumu brokeru sabiedrības pienākumu rīkoties klienta interesēs ieteikumos klientiem un potenciālajiem klientiem būtu jāatspoguļo gan finanšu mērķi, gan visas šo klientu paustās vēlmes ilgtspējas jomā. Tādēļ ir jāprecizē, ka ieguldījumu brokeru sabiedrībām vajadzētu būt ieviestiem atbilstošiem pasākumiem, lai nodrošinātu, ka ilgtspējas faktoru iekļaušana konsultāciju procesā un portfeļa pārvaldībā neizraisa maldinošas pārdošanas praksi vai finanšu instrumentu vai stratēģiju nepareizu atspoguļojumu, kas īsteno vēlmes ilgtspējas jomā, ja tas nenotiek. Lai izvairītos no šādas prakses vai nepareizas informācijas sniegšanas, ieguldījumu brokeru sabiedrībām, kas sniedz ieguldījumu konsultācijas, vispirms būtu jānovērtē klienta vai potenciālā klienta citi ieguldījumu mērķi, ieguldījumu laikposms un individuālie apstākļi, pirms tās lūdz tiem paust savas potenciālās vēlmes ilgtspējas jomā.
            
            
               (6)Līdz šim ir izstrādāti finanšu instrumenti ar dažāda līmeņa mērķiem, kas saistīti ar ilgtspēju. Lai klienti vai potenciālie klienti varētu izprast šīs atšķirīgās ilgtspējas pakāpes un pieņemt uz informāciju balstītus lēmumus par ieguldījumiem ilgtspējas ziņā, ieguldījumu brokeru sabiedrībām, kas sniedz ieguldījumu konsultācijas un portfeļa pārvaldības pakalpojumus, būtu jāizskaidro atšķirība starp, no vienas puses, finanšu instrumentiem, ar kuriem pilnībā vai daļēji veic ilgtspējīgus ieguldījumus saimnieciskajās darbībās, kuras saskaņā ar Eiropas Parlamenta un Padomes Regulu (ES) 2020/852
                  18
                ir uzskatāmas par ekoloģiski ilgtspējīgām, ilgtspējīgiem ieguldījumiem, kas definēti Regulas (ES) 2019/2088 2. panta 17. punktā, un finanšu instrumentiem, kuros ņemta vērā svarīgākā negatīvā ietekme uz ilgtspējas faktoriem, kas varētu būt atbilstīgi, lai tos ieteiktu kā tādus, kas atbilst klientu individuālajām vēlmēm ilgtspējas jomā, un, no otras puses, citiem finanšu instrumentiem bez šīm īpašajām iezīmēm, kuriem nevajadzētu būt atbilstīgiem, lai tos ieteiktu klientiem vai potenciālajiem klientiem, kuriem ir individuālas vēlmes ilgtspējas jomā.
            
            
               (7)Ir jākliedē bažas par “zaļmaldināšanu”, proti, praksi gūt negodīgas konkurences priekšrocības, iesakot finanšu instrumentu kā videi draudzīgu vai ilgtspējīgu, lai gan faktiski konkrētais finanšu instruments neatbilst vides vai citiem ar ilgtspēju saistītiem pamatstandartiem. Lai novērstu maldinošu pārdošanu un zaļmaldināšanu, ieguldījumu brokeru sabiedrībām nebūtu jāiesaka vai jānolemj tirgot finanšu instrumentus kā tādus, kas atbilst individuālajām vēlmēm ilgtspējas jomā, ja minētie finanšu instrumenti neatbilst minētajām vēlmēm. Ieguldījumu brokeru sabiedrībām būtu saviem klientiem vai potenciālajiem klientiem jāpaskaidro iemesli, kāpēc tās to nedara, un jāveic uzskaite par šiem iemesliem.
            
            
               (8)Ir jāprecizē, ka finanšu instrumentus, kas neatbilst individuālām vēlmēm ilgtspējas jomā, joprojām var ieteikt ieguldījumu brokeru sabiedrības, bet ne kā tādus, kas atbilst individuālajām vēlmēm ilgtspējas jomā. Lai varētu sniegt turpmākus ieteikumus klientiem vai potenciālajiem klientiem, ja finanšu instrumenti neatbilst klienta vēlmēm ilgtspējas jomā, šādam klientam vajadzētu būt iespējai pielāgot informāciju par savām vēlmēm ilgtspējas jomā. Lai novērstu maldinošu pārdošanu un zaļmaldināšanu, ieguldījumu brokeru sabiedrībām būtu jāglabā informācija par klienta lēmumu kopā ar klienta paskaidrojumu, kas pamato pielāgošanu.
            
            
               (9)Tāpēc būtu attiecīgi jāgroza Deleģētā regula (ES) 2017/565.
            
            
               (10)Kompetentajām iestādēm un ieguldījumu brokeru sabiedrībām būtu jādod pietiekami daudz laika, lai tās varētu pielāgoties šajā regulā ietvertajām jaunajām prasībām. Tādēļ tās piemērošana būtu jāatliek,
            
            
               IR PIEŅĒMUSI ŠO REGULU.
            
            
               1. pants
            
            
               Grozījumi Deleģētajā regulā (ES) 2017/565
            
            
               Deleģēto regulu (ES) 2017/565 groza šādi:
            
            
               (1)regulas 2. pantu papildina ar šādu 7.,8. un 9. punktu:
            
            
               “7)
                     “vēlmes ilgtspējas jomā” ir klienta vai potenciālā klienta izvēle attiecībā uz to, vai un kādā mērā viņa ieguldījumā iekļauj vienu vai vairākus no šādiem finanšu instrumentiem:
            
            
               (a)finanšu instruments, attiecībā uz kuru klients vai potenciālais klients nosaka, ka minimālo daļu iegulda vides ziņā ilgtspējīgos ieguldījumos , kā definēts Eiropas Parlamenta un Padomes Regulas (ES) 2020/852* 2. panta 1. punktā;
            
            
               (b)finanšu instruments, attiecībā uz kuru klients vai potenciālais klients nosaka, ka minimālo daļu iegulda ilgtspējīgos ieguldījumos, kā definēts Eiropas Parlamenta un Padomes Regulas (ES) 2019/2088** 2. panta 17. punktā;
            
            
               (c)finanšu instruments, kurā ņemta vērā svarīgākā negatīvā ietekme uz ilgtspējas faktoriem, klientam vai potenciālajam klientam nosakot kvalitatīvus vai kvantitatīvus elementus, kuri apliecina, ka šī negatīvā ietekme ir ņemta vērā;
            
         
         
            
               8)
                     “ilgtspējas faktori” ir ilgtspējas faktori, kā definēts Regulas (ES) 2019/2088 2. panta 24) punktā;
            
            
               9)
                     “ilgtspējas riski” ir ilgtspējas riski, kā definēts Regulas (ES) 2019/2088 2. panta 22) punktā.
            
            
               ______________________________________________________________
            
            
               *Eiropas Parlamenta un Padomes Regula (ES) 2020/852 (2020. gada 18. jūnijs) par regulējuma izveidi ilgtspējīgu ieguldījumu veicināšanai un ar kuru groza Regulu (ES) 2019/2088 (OV L 198, 22.6.2020., 13. lpp.).
            
            
               **Eiropas Parlamenta un Padomes Regula (ES) 2019/2088 (2019. gada 27. novembris) par informācijas atklāšanu, kas saistīta ar ilgtspēju, finanšu pakalpojumu nozarē (OV L 317, 9.12.2019., 1. lpp.).”;
            
            
               (2)regulas 21. panta 1. punktu groza šādi:
            
            
               (a)punkta otro daļu aizstāj ar šādu:
            
            
               “Ieguldījumu brokeru sabiedrības, pildot šajā punktā noteiktās prasības, ņem vērā ilgtspējas riskus.”;
            
            
               (b)pievieno šādu daļu:
            
            
               Ievērojot šajā punktā minētās prasības, ieguldījumu brokeru sabiedrības ņem vērā sabiedrības darījumu raksturu, apjomu un sarežģītību, kā arī savas darbības laikā veikto ieguldījumu pakalpojumu un darbību raksturu un klāstu.”;
            
            
               (3)regulas 23. panta 1. punkta a) apakšpunktu aizstāj ar šādu:
            
            
               “a)
                     izveido, īsteno un uztur atbilstīgu riska pārvaldības politiku un procedūras, ar kurām identificē riskus, kas saistīti ar sabiedrības darbībām, procesiem un sistēmām, un attiecīgā gadījumā nosaka sabiedrības pieļaujamo riska pakāpi. To darot, ieguldījumu brokeru sabiedrības ņem vērā ilgtspējas riskus;”;
            
            
               (4)regulas 33. pantu aizstāj ar šādu:
            
            
               “33. pants 
               Klientam iespējami kaitējoši interešu konflikti
            
            
               (Direktīvas 2014/65/ES 16. panta 3. punkts un 23. pants)
            
            
               Tādu interešu konfliktu veidu identificēšanai, kas rodas, sniedzot ieguldījumu pakalpojumus vai papildpakalpojumus, vai abus, un kuru esamība var kaitēt klienta interesēm, tostarp tā vēlmēm ilgtspējas jomā, ieguldījumu brokeru sabiedrības ņem vērā kā minimālo kritēriju jautājumu, vai ieguldījumu brokeru sabiedrība, attiecīgā persona vai persona, kas ir tieši vai netieši saistīta ar sabiedrības kontroli, un neatkarīgi no tā, vai veicot ieguldījumu pakalpojumus vai papildpakalpojumus, vai citādi, ir iesaistīta kādā no šādām situācijām:
            
            
               (a)sabiedrība vai šī persona iespējami gūst finansiālu ienākumu vai novērš finansiālu zaudējumu uz klienta rēķina;
            
            
               (b)sabiedrībai vai šai personai ir interese attiecībā uz klientam sniegtā pakalpojuma rezultātu vai darījumu, kas tiek veikts klienta vārdā, kas ir atšķirīgs no klienta intereses attiecībā uz pakalpojuma rezultātu;
            
            
               (c)sabiedrībai vai šai personai ir finansiāls vai cits rosinājums dot priekšroku cita klienta vai klientu grupas interesēm, nevis attiecīgā klienta interesēm;
            
            
               (d)sabiedrība vai šī persona veic tādu pašu uzņēmējdarbību kā klients;
            
         
         
            
               (e)sabiedrība vai šī persona saņem vai saņems no personas, kas nav klients, pamudinājumu saistībā ar klientam sniegtajiem pakalpojumiem monetāru vai nemonetāru labumu vai pakalpojumu izteiksmē.”;
            
            
               (5)regulas 52. panta 3. punktu aizstāj ar šādu:
            
            
               “3.
                     Ieguldījumu brokeru sabiedrības sniedz aprakstu par:
            
            
               (a)attiecīgo finanšu instrumentu veidiem;
            
            
               (b)finanšu instrumentu klāstu un to piedāvātājiem, kuri analizēti par katru instrumentu veidu atbilstīgi pakalpojuma tvērumam;
            
            
               (c)attiecīgā gadījumā – ilgtspējas faktoriem, kas ņemti vērā finanšu instrumentu atlases procesā; 
            
            
               (d)sniedzot neatkarīgas konsultācijas, par to, kā sniegtais pakalpojums atbilst nosacījumiem par neatkarīgu ieguldījumu konsultāciju sniegšanu, un faktoriem, kas ņemti vērā atlases procesā, ko ieguldījumu brokeru sabiedrība izmanto, lai ieteiktu finanšu instrumentus, tostarp finanšu instrumentu riskiem, izmaksām un sarežģītību.”;
            
            
               (6)regulas 54. pantu groza šādi:
            
            
               (a)panta 2. punkta a) apakšpunktu aizstāj ar šādu:
            
            
               “a)
                     tas atbilst attiecīgā klienta ieguldījumu mērķiem, tostarp klienta noturībai pret risku un jebkādām vēlmēm ilgtspējas jomā;”;
            
            
               (b)panta 5. punktu aizstāj ar šādu punktu:
            
            
               “5.
                     Informācija par klienta vai potenciālā klienta ieguldījumu mērķiem ietver, ja vajadzīgs, informāciju par termiņu, uz kādu klients vēlas turēt ieguldījumu, viņa/viņas izvēli saistībā ar riska uzņemšanos, viņa/viņas riska toleranci, ieguldījuma mērķi un arī viņa/viņas vēlmes ilgtspējas jomā.”;
            
            
               (c)panta 9. punktu aizstāj ar šādu punktu:
            
            
               “9.
                     Ieguldījumu brokeru sabiedrībām ir ieviesta un pierādāma politika un procedūras, ko izmanto, lai nodrošinātu, ka tās apzinās saviem klientiem atlasīto ieguldījumu pakalpojumu un finanšu instrumentu būtību, īpatnības, tostarp izmaksas un riskus, kā arī visus ilgtspējas faktorus, un ka tās, ņemot vērā izmaksas un sarežģītību, novērtē, vai līdzvērtīgi ieguldījumu pakalpojumi vai finanšu instrumenti varētu atbilst klientu profilam.”;
            
            
               (d)panta 10. punktu aizstāj ar šādu punktu: 
            
            
               “10.
                     Sniedzot ieguldījumu konsultāciju pakalpojumus vai veicot portfeļa pārvaldību, ieguldījumu brokeru sabiedrība neiesaka vai un nepieņem lēmumu tirgot tādus pakalpojumus vai instrumentus, kas nav piemēroti klientam.
            
            
               Ieguldījumu brokeru sabiedrība neiesaka finanšu instrumentus vai nenolemj tirgot šādus instrumentus, lai apmierinātu klienta vai potenciālā klienta vēlmes ilgtspējas jomā, ja šie finanšu instrumenti neatbilst minētajām vēlmēm. Ieguldījumu brokeru sabiedrība klientam vai potenciālajiem klientiem paskaidro iemeslus, kāpēc tā to nedara, un veic uzskaiti par šiem iemesliem.
            
            
               Ja neviens finanšu instruments neatbilst klienta vai potenciālā klienta vēlmēm ilgtspējas jomā un klients nolemj pielāgot savas vēlmes ilgtspējas jomā, ieguldījumu brokeru sabiedrība veic uzskaiti par klienta lēmumu, tostarp par šāda lēmuma iemesliem.”;
            
            
               (e)panta 12. punkta pirmo daļu aizstāj ar šādu:
            
            
               “12.
                     Sniedzot ieguldījumu konsultācijas, ieguldījumu brokeru sabiedrības privātam klientam sniedz ziņojumu, kurā īsi apraksta sniegtās konsultācijas un sniegtā ieteikuma piemērotību privātajam klientam, norādot tā atbilstību klienta ieguldījumu mērķiem un viņa/viņas konkrētajai situācijai saistībā ar vajadzīgo ieguldījuma termiņu, klienta zināšanām un pieredzi, kā arī klienta gatavību uzņemties risku, viņa/viņas spēju uzņemties zaudējumus un vēlmes ilgtspējas jomā.”.
            
         
         
            
               (f)panta 13. punktā iekļauj jaunu daļu: 
            
            
               “Prasības klientu vai potenciālo klientu vēlmju ilgtspējas jomā ievērošanai attiecīgā gadījumā nemaina pirmajā daļā paredzētos nosacījumus.”;
            
            
               2. pants
            
            
               Stāšanās spēkā un piemērošana
            
            
               Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
            
            
               To piemēro no [PB: lūgums ievietot datumu – 12 mēneši pēc tās publicēšanas Eiropas Savienības Oficiālajā Vēstnesī].
            
            
               Šī regula uzliek saistības kopumā un ir tieši piemērojama visās dalībvalstīs.
            
            
               Briselē, 21.4.2021
            
            
               
                     Komisijas vārdā
               
               
                     priekšsēdētāja
                     Ursula VON DER LEYEN
               
            
         
         
            
                  
                     (1)
                  
                        Komisijas paziņojums Eiropas Parlamentam, Eiropadomei, Padomei, Eiropas Ekonomikas un sociālo lietu komitejai un Reģionu komitejai. “Eiropas zaļais kurss” (COM(2019)640 final)
               
               
                  
                     (2)
                  
                        Komisijas paziņojums Eiropas Parlamentam, Eiropadomei, Padomei, Eiropas Centrālajai bankai, Eiropas Ekonomikas un sociālo lietu komitejai un Reģionu komitejai “Rīcības plāns: ilgtspējīgas izaugsmes finansēšana” (COM(2018)097 final).
               
               
                  
                     (3)
                  
                        Komisijas Deleģētā regula (ES) 2017/565 (2016. gada 25. aprīlis), ar ko papildina Eiropas Parlamenta un Padomes Direktīvu 2014/65/ES attiecībā uz ieguldījumu brokeru sabiedrību organizatoriskām prasībām un darbības nosacījumiem un jēdzienu definīcijām minētās direktīvas mērķiem (OV L 87, 31.3.2017., 1. lpp.).
               
               
                  
                     (4)
                  
                        Eiropas Parlamenta un Padomes Direktīva 2014/65/ES (2014. gada 15. maijs) par finanšu instrumentu tirgiem un ar ko groza Direktīvu 2002/92/EK un Direktīvu 2011/61/ES (OV L 173, 12.6.2014., 349. lpp.).
               
               
                  
                     (5)
                  
                        Eiropas Parlamenta un Padomes Regula (ES) 2019/2088 (2019. gada 27. novembris) par informācijas atklāšanu, kas saistīta ar ilgtspēju, finanšu pakalpojumu nozarē (OV L 317, 9.12.2019., 1. lpp.).
               
               
                  
                     (6)
                  
                        Eiropas Parlamenta un Padomes Regula (ES) 2020/852 (2020. gada 18. jūnijs) par regulējuma izveidi ilgtspējīgu ieguldījumu veicināšanai un ar ko groza Regulu (ES) 2019/2088 (OV L 198, 22.6.2020., 13. lpp.).
               
               
                  
                     (7)
                  
                        Eiropas Parlamenta un Padomes Regula (ES) 2020/852 (2020. gada 18. jūnijs) par regulējuma izveidi ilgtspējīgu ieguldījumu veicināšanai (OV L 198, 22.6.2020., 13. lpp.).
               
               
                  
                     (8)
                  
                        Galīgais ziņojums par ilgtspējas risku un faktoru integrēšanu FITD II (ESMA35-43-1737).
               
               
                  
                     (9)
                  
                        Komisijas Deleģētā direktīva (ES) 2017/593 (2016. gada 7. aprīlis), ar ko attiecībā uz finanšu instrumentu un klientiem piederošu līdzekļu aizsardzību, produktu pārvaldības prasībām un noteikumiem, kurus piemēro maksu, komisijas naudas vai jebkādus finansiālu vai nefinansiālu labumu sniegšanai vai saņemšanai, papildina Eiropas Parlamenta un Padomes Direktīvu 2014/65/ES (OV L 87, 31.3.2017., 500. lpp.).
               
               
                  
                     (10)
                  
                        Eiropas Parlamenta un Padomes Regula (ES) 2019/2089 (2019. gada 27. novembris), ar ko groza Regulu (ES) 2016/1011 attiecībā uz ES klimata pārejas etaloniem, Parīzes nolīgumam pielāgotiem ES etaloniem un ar ilgtspēju saistītu informācijas atklāšanu attiecībā uz etaloniem (OV L 317, 9.12.2019, 17. lpp.).
               
               
                  
                     (11)
                  
                        Saņemtās atsauksmes ir publicētas: 
                  https://ec.europa.eu/info/law/better-regulation/initiatives/ares-2018-2681500/feedback_en
                   
               
               
                  
                     (12)
                  
                        OV L 173, 12.6.2014., 349. lpp.
               
               
                  
                     (13)
                  
                        Padomes Lēmums (ES) 2016/1841 (2016. gada 5. oktobris) par to, lai Eiropas Savienības vārdā noslēgtu Apvienoto Nāciju Organizācijas Vispārējās konvencijas par klimata pārmaiņām ietvaros pieņemto Parīzes nolīgumu (OV L 282, 19.10.2016., 1. lpp.).
               
               
                  
                     (14)
                  
                        COM(2019) 640 final.
               
               
                  
                     (15)
                  
                        COM(2018) 97 final.
               
               
                  
                     (16)
                  
                        SWD(2018) 264 final.
               
               
                  
                     (17)
                  
                        Eiropas Parlamenta un Padomes Regula (ES) 2019/2088 (2019. gada 27. novembris) par informācijas atklāšanu, kas saistīta ar ilgtspēju, finanšu pakalpojumu nozarē (OV L 317, 9.12.2019., 1. lpp.).
               
               
                  
                     (18)
                  
                        Eiropas Parlamenta un Padomes Regula (ES) 2020/852 (2020. gada 18. jūnijs) par regulējuma izveidi ilgtspējīgu ieguldījumu veicināšanai un ar kuru groza Regulu (ES) 2019/2088 (OV L 198, 22.6.2020., 13. lpp.).